Airbus fær nýja pöntun í minni gerðina af Airbus A 330 neo Frétt skrifuð kl. 15:11 Airbus hefur fengið óvænta pöntun í fjórar Airbus A 330 - 800 neo breiðþotur en tiltölulega lítill áhugi hefur verið fyrir styttri útgáfunn af A 330 neo þotunni og á tímabili var Airbus ekki með neinar pantanir í þessa útgáfu . Airbus missti síðustu pöntunina í A 330 - 800 í febrúar 2018 er Hawaiian Airlines hætti við pöntunina og valdi Dreamliner-þotur frá Boeing í staðinn . Nokkrum mánuðum síðar kom Uganda Airlines og lagði inn pöntun í tvær A 330 - 800 þotur og um haustið sama ár pantaði Kuwait Airways átta eintök af þotunni . Airbus hefur haft pantanir í tíu A 330 - 800 þotur en núna hefur nýtt flugfélag pantað fjórar þotur og er Airbus því komið með pantanir í 14 þotur af minni gerðinni af A 330 neo en framleiðandinn hefur fengið pantanir í 248 eintök stærri gerðinni , Airbus A 330 - 900 . Ekki er vitað hver viðskiptavinurinn er sem pantaði fjórar A 330 - 800 þotur og er hann skráður á pöntunarlista Airbus sem „ óþekktur viðskiptavinur “ .